### HARANG – /majd HARANGOK/ – TELEKGERENDÁSON

### Telekgerendáson jelenleg egy harang van az Evangélikus templom tornyában: a 320 kg-os, 84 cm alsó átmérőjű, Gombos Lajos által 1992-ben Őrbottyánban öntött harang, amit a Telekgerendási Önkormányzat 24 évvel ezelőtt adományozott a gyülekezetnek. A harang a palástjának egyik oldalán az adományozó és a harangöntő mester neve és lakóhelye van feltüntetve, míg a másik oldalán felül egy Luther-rózsa, alatta pedig a magyar címer látható. Büszkék is vagyunk mi Telekgerendásiak, hogy a mi településünkön is minden délben megszólalhat a déli harangszó. Harangozunk ezen kívül istentisztelet kezdési időpontja előtt fél órával (hívogató harangozással), majd az istentisztelet kezdésekor rövidebben. /Egyes gyülekezetekben –mint pl. a mezőberényi német evangélikus templomban- a Miatyánk imádkozása alatt is szól a harang./ Napközben váratlanul megszólaltatva harangozunk itt Telekgerendáson, ha valaki meghalt a településen. Majd ha már tudott a temetés időpontja, az azt megelőző napokban a temetés kezdetének időpontjában, a temetés napján is a kezdés órájában, majd 20’-el utána a ravatalozótól a sírhoz vagy urnafalhoz való induláshoz is megszólaltatjuk és a harang hangjával kísérjük utolsó földi útján elköltözött szerettünket. Éppen a Lélek harang megszólaltatásával kapcsolatban indult el a kezdeményezés, illetve született meg az elhatározás és a határozat: miszerint a Telekgerendási temetőben 2016-ban egy Harangláb és egy Lélekharang kerül felállításra. Van olyan harang Magyarországon, aminek a felirata a következő: *"Hívom az élőket, elsiratom a megholtakat, megtöröm a villámok erejét"* vagy szintén szép és tartalmas gondolatot foglal magába a békéscsabai evangélikus nagyharang felirata: *"Mikor a harang szól, s hangja égig hatol, hittel és áhítattal sóhajts Istenhez".* Gondoljunk így ezeket a feliratokat is ismerve már jó előre a temetőben felállítandó Haranglábunkra és majd a Lélek harangunkra, ami az életünk egy fájdalmas pontján a gyász és a fájdalmas elköszönés órájában velünk együtt sirathatja elköltözött testvérünket, segíthet lelkünket Istenhez felemelni, hangjával indítva hittel és áhítattal Istenhez folyamodni.

### Liptákné Gajdács Mária

### evangélikus lelkész